
LIETUVOS RESPUBLIKOS VYRIAUSYBĖ

NUTARIMAS
DĖL LIETUVOS RESPUBLIKOS VYRIAUSYBĖS 2002 M. BIRŽELIO 4 D. NUTARIMO NR. 821 „DĖL AKCIZŲ ĮSTATYMO NUOSTATŲ ĮGYVENDINIMO“ PAKEITIMO

2016 m. kovo 9 d. Nr. 215
Vilnius


Lietuvos Respublikos Vyriausybė nutaria:
Pakeisti Lietuvos Respublikos Vyriausybės 2002 m. birželio 4 d. nutarimą Nr. 821 „Dėl Akcizų įstatymo nuostatų įgyvendinimo“:
1.	Pakeisti preambulę ir ją išdėstyti taip:
„Vadovaudamasi Lietuvos Respublikos akcizų įstatymo 4, 6, 7, 8, 9, 16, 18 ir 43 straipsniais, Lietuvos Respublikos Vyriausybė nutaria:“.
2. Pripažinti netekusiais galios 2.1–2.3 papunkčius.
3. Pakeisti nurodytu nutarimu patvirtinto Akcizais apmokestinamų prekių sandėlio savininko prievolių įvykdymo užtikrinimo sumos ir piniginio užstato dydžio apskaičiavimo ir tikslinimo tvarkos aprašo 2 punktą ir jį išdėstyti taip:
„2. Šiame apraše mažąja alaus darykla laikoma ne daugiau kaip 80 tūkst. hektolitrų alaus per kalendorinius metus pagaminanti įmonė, kuri yra teisiškai ir ekonomiškai nepriklausoma nuo bet kurios kitos alų gaminančios įmonės. Mažoji alaus darykla laikoma teisiškai ir ekonomiškai nepriklausoma nuo kitų alų gaminančių įmonių, jeigu ji nesusijusi su jokia kita alų gaminančia įmone ar įmonėmis (mažosios alaus daryklos sąsaja su kita alų gaminančia įmone ar įmonėmis nustatoma vadovaujantis Lietuvos Respublikos konkurencijos įstatymo nurodytais kriterijais, apibrėžiančiais tarpusavyje susijusių ūkio subjektų grupę). Mažąja alaus darykla taip pat laikoma alų gaminanti įmonė, teisiškai ir ekonomiškai priklausanti nuo kitų alų gaminančių įmonių, kai šių įmonių kartu per kalendorinius metus pagaminto alaus kiekis neviršija 80 tūkst. hektolitrų. Mažosios alaus daryklos gamybinės patalpos turi būti fiziškai atskirtos nuo bet kurios kitos alų gaminančios įmonės.
Kitos šiame apraše vartojamos sąvokos apibrėžtos Lietuvos Respublikos akcizų įstatyme ir Lietuvos Respublikos mokesčių administravimo įstatyme.“
4. Pakeisti nurodytu nutarimu patvirtinto Įrodymų, kad akcizais apmokestinamos prekės prarastos dėl nenugalimos jėgos (force majeure) aplinkybių, negrįžtamai prarastos ar visiškai sunaikintos, pateikimo tvarkos aprašo 6 punktą ir jį išdėstyti taip:
„6. Jeigu įvykį ir prekių negrįžtamo praradimo ar visiško sunaikinimo faktą patvirtinantys dokumentai negali būti pateikti kartu su atitinkamo laikotarpio akcizų deklaracija, tačiau pateikiami vėliau, permokėta akcizų suma įskaitoma arba grąžinama Lietuvos Respublikos mokesčių administravimo įstatymo nustatyta tvarka.“
5. Pakeisti nurodytu nutarimu patvirtintą Kitų mokestinių prievolių, galinčių atsirasti gabenimo taikant prekėms akcizų mokėjimo laikino atidėjimo režimą metu, įvykdymo užtikrinimo būdų aprašą:
5.1. Pakeisti 1 punktą ir jį išdėstyti taip:
„1. Kitų mokestinių prievolių, galinčių atsirasti gabenimo taikant prekėms akcizų mokėjimo laikino atidėjimo režimą metu, įvykdymo užtikrinimo būdų aprašas (toliau – šis aprašas) reglamentuoja kitų, nenurodytų Lietuvos Respublikos akcizų įstatymo 18 straipsnio 1 dalyje, mokestinių prievolių, galinčių atsirasti gabenimo taikant prekėms akcizų mokėjimo laikino atidėjimo režimą metu, įvykdymo užtikrinimo būdų naudojimo tvarką ir reikalavimus.“
5.2. Pakeisti 15.2 papunktį ir jį išdėstyti taip:
„15.2. arba energiniai produktai Lietuvos Respublikoje gabenami iš akcizais apmokestinamų prekių sandėlio, kurio savininkas yra valstybės įmonė ir kuriame Lietuvos Respublikos naftos produktų ir naftos valstybės atsargų įstatymo nustatyta tvarka laikomos naftos ir naftos produktų valstybės atsargos;“.
6. Pakeisti nurodytu nutarimu patvirtintų Už iš kitos valstybės narės numatomas gauti prekes Lietuvos Respublikoje mokėtinų akcizų sumokėjimo užtikrinimo taisyklių 1 punktą ir jį išdėstyti taip:
„1. Už iš kitos valstybės narės numatomas gauti prekes Lietuvos Respublikoje mokėtinų akcizų sumokėjimo užtikrinimo taisyklės (toliau – šios Taisyklės) nustato akcizų už iš kitos Europos Sąjungos valstybės narės numatomas gauti akcizais apmokestinamas prekes sumokėjimo užtikrinimo, numatyto Lietuvos Respublikos akcizų įstatymo 16 straipsnio 5 ir 7 dalyse, tvarką.“
7. Pakeisti nurodytu nutarimu patvirtinto Registruoto akcizais apmokestinamų prekių gavėjo prievolių įvykdymo užtikrinimo sumos ir piniginio užstato dydžio apskaičiavimo ir tikslinimo tvarkos aprašo 2 punktą ir jį išdėstyti taip:
„2. Šiame apraše vartojamos sąvokos apibrėžtos Lietuvos Respublikos akcizų įstatyme.“
8. Pakeisti nurodytu nutarimu patvirtinto Registruoto akcizais apmokestinamų prekių siuntėjo prievolių įvykdymo užtikrinimo sumos ir piniginio užstato dydžio apskaičiavimo ir tikslinimo tvarkos aprašo 2 punktą ir jį išdėstyti taip:
„2. Šiame apraše vartojamos sąvokos apibrėžtos Lietuvos Respublikos akcizų įstatyme.“

